Okresná prokuratúra Dunajská Streda 
Nám. sv. Štefana 1, 929 21 Dunajská Streda 1

Sp. zn. : 1 Pv 827/12/2201	Dunajská Streda, 26.3.2013
EEČ : 2-16-43-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Dunajská Streda
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
           v období od 19. apríla 2012 až doposiaľ, okrem mesiacov máj 2012, kedy zaplatil sumu 150,- eur a mesiaca september 2012, kedy uhradil sumu 50,- eur, podľa vyjadrenia poškodenej matky, povinný otec v mieste svojho trvalého pobytu v obci XXXXX XXXXX, okres Dunajská Streda a všade tam, kde sa zdržiaval, si neplnil riadne a včas mesačne svoju vyživovaciu povinnosť na svoje maloleté dcéry, ktorá mu vyplýva priamo z ustanovenia § 62 a nasled. Zákona o rodine, a to menovite na mal. XXXXX, nar. XXXXX a na mal. XXXXX., nar. XXXXX, ktoré boli zverené do osobnej starostlivosti matky XXXXX, pričom vyživovacia povinnosť bola konkretizovaná rozsudkom Okresného súdu Dunajská Streda pod. č. k. 8C/84/2011-32 zo dňa 12.5.2011, právoplatným dňom 22.6.2011, kde mu vyplýva povinnosť  prispievať na výživu dcér sumou vo výške 75,- eur mesačne na každé dieťa, vždy do 15-teho dňa toho ktorého mesiaca vopred k rukám oprávnenej matky XXXXX, hoci za zanedbanie povinnej výživy už bol trestným rozkazom Okresného súdu Dunajská Streda pod č. k. 3T/68/2012-56 zo dňa 18.4.2012, právoplatným dňom 15.5.2012 odsúdený k trestu odňatia slobody v trvaní 10 (desať) mesiacov s podmienečným odkladom a skúšobnou dobou na 18 (osemnásť) mesiacov, napriek tomu túto svoju vyživovaciu povinnosť si ďalej neplnil riadne, na výžive a výchove svojich dcér sa žiadnym spôsobom nepodieľal a tak za horeuvedné obdobie k rukám poškodenej matky XXXXX dlhuje sumu 1.150,- eur, vrátane mesiaca január 2013.

pretože trestnosť činu zanikla, ak trestný čin nemal trvalo nepriaznivé následky a obvinený svoju povinnosť dodatočne splnil skôr než sa súd odobral na záverečnú poradu. 

Odôvodnenie:
Vyšetrovateľ Okresného riaditeľstva PZ Dunajská Streda (ďalej len „vyšetrovateľ PZ“) uznesením pod č.: ČVS:ORP-585/OVK-DS-2012 zo dňa 28.11.2012 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1, ods. 3 písm. c) Trestného zákona, ktorý sa mal stať na tom skutkovom základe ako je uvedené vo výrokovej časti tohto uznesenia. 

	V priebehu vyšetrovania z výsluchu poškodenej XXXXX  vyplynulo, že obvinený si neplnil svoju vyživovaciu povinnosť voči svojím maloletým dcéram za obdobie 19.4.2012 až doposiaľ. Vo svojej výpovedi zo dňa 4.2.2013 (č.l. 17-23) uviedla, že obvinený jej uhradil výživné a to v celom rozsahu a už nemá žiadnu zaostalosť na výživnom. Obvinený sa k skutku v plnom rozsahu priznal a svoje konanie oľutoval. Do vyšetrovacieho spisu boli zabezpečené fotokópie poštových poukážok (č.l. 29-30), z ktorých vyplýva, že obvinený svoju zaostalosť na výživnom vyrovnal. V mesiaci december až február 2013 zaplatil zaostalé výživné, čím si zameškané výživné v plnej výške vyrovnal. Jeho konanie nemalo trvalo nepriaznivé následky. 
 
	S poukazom na uvedené skutočnosti obvinený svojím konaním naplnil zákonné znaky účinnej ľútosti pri prečine zanedbania povinnej výživy v zmysle § 86 písmeno a) Trestného zákona. 
   
	Z vyššie uvedených dôvodov som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Kapraľová
prokurátorka